text: 89-årig bilist hårdt kvæstet i ulykke
  02 februar 2017 kl. 20.25
  Ældre tysk bilist svært tilskadekommet efter ulykke. Landevej lukket i tre timer.
  En 89-årig tysk bilist kom meget slemt til skade, da han torsdag ved 17-tiden var involveret i et frontalt  sammenstød på Flensborg Landevej ved Tønder. Ulykken betød, at landevejen var lukket frem til kl. 20.15.
  Vagtchef Erik Lindholdt, Syd- og Sønderjyllands Politi, oplyser til TV SYD, at den ældre mand formentligt har snittet en modkørende lastbil, hvorefter han er kørt i grøften og har ramt en jordvold. Han er overført til sygehuset i Flensborg i kritisk tilstand, oplyser vagtchefen.
  Det tyske politi er underrettet, og de orienterer også de pårørende til den 89-årige bilist.
  